2.6 โครงการในอนาคต

(1) ลักษณะโครงการ

ในปี 2553 บริษัทฯจะพัฒนาโครงการบ้านจัดสรร
โดยขยายพื้นที่ต่อเนื่องกับโครงการเดิมที่เปิดอยู่แล้ว 8
โครงการและมีแผนจะเปิดโครงการใหม่เพิ่มเติมอีก 2 โครงการ
กลุ่มลูกค้าเป้าหมายเป็นผู้มีรายได้ระดับปานกลางที่สามารถซื้อบ้านพร้อมที่ดินได้ในระดับราคา 2 - 5
ล้านบาท

ในระยะสั้นบริษัทฯยังเน้นดำเนินงานโครงการจัดสรรขายบ้านพร้อมที่ดิน
แต่ในระยะกลางถึงระยะยาวบริษัทฯจะพัฒนาก่อสร้างอาคารขนาดใหญ่และโครงการร่วมทุนอื่นที่ช่วยเพิ่มรายได้จากการให้เช่าให้สูงขึ้นควบคู่กันไปด้วย

(2) ผลตอบแทนที่คาดว่าจะได้รับ

ในปีที่ผ่านมาประเทศไทยได้รับผลกระทบจากวิกฤตการด้านการเงินของเศรษฐกิจโลกเช่นกัน
มีผลให้การส่งออกลดลง
รายได้จากการท่องเที่ยวลดลงและยังมีปัญหาเกี่ยวกับความไม่มีเสถียรภาพทางสังคมและการเมือง
ซึ่งบั่นทอนความเชื่อมั่นของผู้บริโภคค่อนข้างมาก แต่ภาคอสังหาริมทรัพย์
โดยเฉพาะกิจการเกี่ยวกับที่อยู่อาศัยหลายแห่งกลับมีรายได้ดีขึ้น กำไรสูงขึ้น
และในปีนี้คาดว่าตลาดบ้านจัดสรรจะยังคงเติบโตต่อเนื่อง

สำหรับ บริษัท สัมมากร จำกัด (มหาชน) คาดว่าในปี 2553 จะมียอดขาย
และกำไรเพิ่มขึ้นตามการฟื้นตัวของสภาวะเศรษฐกิจโดยรวม
และธุรกิจของบริษัทฯก็เป็นที่รู้จักและยอมรับของลูกค้าผู้ต้องการซื้อบ้านอยู่อาศัย
เพราะบริษัทฯมุ่งเน้นขายสินค้าที่ดีมีคุณภาพ ตามความต้องการของตลาด
โดยมีกระบวนการพัฒนาคุณภาพสินค้าอย่างต่อเนื่อง
ซึ่งจะช่วยพัฒนากิจการของบริษัทฯให้เจริญเติบโตอย่างยั่งยืนและมั่นคงต่อไป
โดยให้ผลประโยชน์ตอบแทนในอัตราที่เหมาะสมแก่ผู้ถือหุ้นและผู้เกี่ยวข้องทุกฝ่าย

(3) ปัจจัยที่ทําให้โครงการไม่สามารถดําเนินตามแผนได้

บริษัทฯดำเนินธุรกิจบ้านจัดสรรมายาวนาน มีความรู้และมีความเข้าใจในธุรกิจเป็นอย่างดี
ผลการดำเนินงานของบริษัทฯจึงเติบโตและมีกำไรอย่างต่อเนื่องสม่ำเสมอ
ผลการดำเนินงานส่วนใหญ่ได้ใกล้เคียงกับเป้าหมายที่วางไว้
ยกเว้นกรณีมีปัจจัยที่มีผลกระทบทางเศรษฐกิจและสังคมอย่างรุนแรง เช่น
ปัญหาอัตราดอกเบี้ยปรับตัวขึ้นสูงมาก ปัญหาสังคมและการเมืองขาดเสถียรภาพ และมีความรุนแรงขึ้น
ปัญหาวิกฤติการทางการเงิน ปัญหา วิกฤติการด้านราคาน้ำมัน
หรือเกิดปัญหาเงินเฟ้อหรือเงินฝืดอย่างรุนแรง ปัญหาชุมชนต่อต้านการลงทุนที่มาบตาพุด ปัญหาต่างๆ
เหล่านี้จะมีผลบั่นทอนความสามารถ และความเชื่อมั่นของนักลงทุน ของผู้บริโภค
ทำให้การลงทุนลดลง กำลังซื้อลดลง ประชาชนจะมีการระมัดระวังเรื่องการจับจ่ายใช้สอยมากขึ้น
จนอาจเป็นเหตุให้บริษัทฯไม่สามารถดำเนินงานให้สำเร็จตามแผนหรือตามเป้าหมายที่วางไว้

นอกจากนั้นในปัจจุบันนี้ประเทศต่างๆทั่วโลกทำการค้าขายและติดต่อสื่อสารกันใกล้ชิดมากขึ้น
ปัญหาที่เกิดในประเทศหนึ่งจะมีผลกระทบไปสู่ประเทศอื่นอย่างรวดเร็ว
ส่วนจะมากหรือน้อยขึ้นอยู่กับความรุนแรงและขนาดของเศรษฐกิจของประเทศนั้น เช่น
ปัญหาวิกฤติการณ์ด้านการเงินของประเทศสหรัฐอเมริกาและปัญหาการว่างงานสูง
กำลังซื้อลดลงรวมกับปัญหาหนี้สินเกินตัวของบางประเทศในยุโรปย่อมมีผลกระทบไปสู่ประเทศต่างๆ
ทั่วโลก เพราะประเทศสหรัฐอเมริกาและยุโรป
ถือเป็นผู้บริโภครายใหญ่และเป็นตลาดสินค้าที่สำคัญของประเทศอื่นๆ
การที่สหรัฐฯและยุโรปยังมีปัญหาจะทำให้การค้าของโลกซบเซาได้ ในปี 2553
ถ้าเศรษฐกิจโลกยังไม่ฟื้นตัว การบริโภคโดยรวมจะไม่เติบโต การส่งออกจะมีปัญหา
โดยเฉพาะประเทศไทยซึ่งพึ่งพาการส่งออกค่อนข้างมาก ดีขึ้น และการเติบโตของ GDP
มีผลจากการส่งออกค่อนข้างสูง เมื่อเศรษฐกิจโลกมีปัญหาประเทศไทยก็จะขายสินค้าได้น้อยลง
จะทำให้เศรษฐกิจเติบโตน้อยลง เมื่อเป็นเช่นนั้นก็จะกระทบถึงการบริโภคภายในประเทศ
กระทบถึงตลาดอสังหาริมทรัพย์ ฉะนั้นถ้าปัญหาของประเทศสหรัฐฯและยุโรปยังคงอยู่และยาวนานขึ้น
ก็อาจเป็นปัจจัยหนึ่งที่ทำให้ธุรกิจของบริษัทฯในปี 2553ไม่สามารถดำเนินการสำเร็จตามเป้าหมายได้